text: Sønderjyske tabte pokalfinalen
  16 februar 2015 kl. 04.01
  Herning Blue Fox vandt for andet år i træk pokalturneringen i ishockey, da Sønderjyske blev slået 2-1 på hjemmebanen i Vojens.
  Den canadiske ishockeyspiller Brad Schell blev søndag aften matchvinder for Herning Blue Fox i pokalfinalen mod Sønderjyske, som trods hjemmebanefordel i Vojens tabte.
  Schell scorede det afgørende 2-1 mål med kun 3,41 minutter tilbage af tredje og sidste periode.
  Dermed forsvarede Herning pokaltitlen. Også i 2014 blev Sønderjyske slået i finalen. Men i år var der spænding til det sidste i modsætning til den sikre 5-0-sejr for et år siden.
  4328 tilskuere var på plads i SE Arena, hvor der inden finalen blev holdt et minuts stilhed for ofrene for weekendens terrorangreb i København. Her blev to civile dræbt samt den formodede gerningsmand.
  Til at begynde med så det ud til at blive en målrig ishockeyfinale, da de to første mål blev scoret i kampens tre første minutter.
  Jarmo Jokila bragte Sønderjyske foran 1-0, mens Henrik Eriksson udlignede til 1-1.
  